Max Lindroth
Ura

Lindroth on Partille HK:n kasvatti. Hän siirtyi juniorina sittemmin Borås HC:hen. Lindroth oli kaudella 2013–2014 seuran J18-joukkueen tehokkain puolustaja tehopistein 13+12=25, joilla hän jakoi J18 Elitin puolustajien pistepörssin kahdeksannen sijan Grums IK:n Linus Hernströmin ja Frölunda HC:n John Nybergin kanssa. Lindroth voitti Boråsin sisäisen tehotilaston lukemalla +12.
Kaudeksi 2014–2015 Lindroth siirtyi Örebro HK:n J20-joukkueeseen. Hän oli kymmenellä maalillaan joukkueen eniten maaleja tehnyt puolustaja. Kaudella 2015–2016 Lindroth nousi Örebron varakapteeniksi. Hän oli tehopistein 10+14=24 joukkueen kolmanneksi paras pistemies ja tehokkain puolustaja Alexander Anderbergin kanssa. Kaudeksi 2016–2017 Lindroth siirtyi Ruotsin kolmanneksi korkeimmalle sarjatasolle HockeyEttan-joukkue Hanhals IF:ään. Hän oli tehopistein 8+18=26 joukkueen tehokkain puolustaja, kunnes siirtotakarajalla helmikuussa 2017 hän siirtyi samalla sarjatasolla pelaavaan IF Troja-Ljungbyyn. Joukkueen kausi päättyi sarjanousuun HockeyAllsvenskaniin.
Lindroth pelasi kaudella 2017–2018 IF Troja-Ljungbyssä Allsvenskania 45 runkosarjaottelua tehopistein 2+9=11 ja kymmenen Kvalserien AS:n ottelua saavuttaen yhden syöttöpisteen. Joukkueen kausi päättyi kuitenkin putoamiseen takaisin HockeyEttaniin. Lindroth palasi kaudeksi 2018–2019 Hanhals IF:ään, kunnes marraskuussa 2018 hän siirtyi loppukaudeksi Allsvenskan-joukkue Tingsryds AIF:ään. Lindroth oli neljällä maalillaan joukkueen eniten maaleja tehnyt puolustaja.
Kaudeksi 2019–2020 Lindroth siirtyi kaksivuotisella sopimuksella SHL-joukkue Linköping HC:hen. Hän pelasi ensimmäisen SHL-ottelunsa runkosarjan toisella kierroksella 17. syyskuuta 2019 Brynäs IF:ää vastaan. Lindroth merkittiin Linköpingin seitsemänneksi puolustajaksi. Hän teki ottelussa myös SHL-uransa avausmaalin ylivoimapelin aikana. Lindroth keräsi myös tasakentällisin pelatessa teholukeman +1. Hän pelasi tulokaskautensa aikana kaikkiaan 34 runkosarjaottelua tehopistein 3+4=7. Huhtikuussa 2018 Lindroth teki Linköpingin kanssa kaksivuotisen jatkosopimuksen.
Kesäkuussa 2022 Lindrothin sopimus Linköpingin kanssa purettiin. Samana päivänä hänen vahvistettiin siirtyvän kaudeksi 2022–2023 vuoden mittaisella sopimuksella Färjestad BK:hon. Kaudeksi 2023–2024 Lindroth siirtyi kaksivuotisella sopimuksella Frölunda HC:hen. Hän edusti joukkuetta kauden aikana myös Spengler Cupissa. Lindrothin vastuu jäi lopulta kuitenkin odotettua pienemmäksi, ja hänen sopimuksensa Frölundan kanssa purettiin tammikuussa 2024. Samana päivänä hänen uutisoitiin siirtyvän loppukauden 2023–2024 kattavalla sopimuksella SM-liigajoukkue Turun Palloseuraan. Seitsemännessä ottelussaan 21. helmikuuta 2024 vieraissa SaiPaa vastaan Lindroth onnistui tekemään puolustajalle harvinaiset neljä maalia, kun TPS voitti ottelun lukemin 0–6. Hän teki kolme maalia ylivoimalla ajassa 9.40, jolloin Lindrothista tuli SM-liigan kaikkien aikojen nopeimman kypärätempun ottelun alusta lähtien tehnyt pelaaja. Edellisen ennätyksen tehnyt Antti Saarela onnistui kypärätempussaan 9. joulukuuta 2021 vain yhdeksän sekuntia hitaammin. Lindrothista tuli samalla myös toinen puolustaja, joka teki uransa kolme ensimmäistä liigamaalia samassa ottelussa. Aiemmin vastaavassa tempussa on onnistunut Peter Shier vuonna 1980. Hänestä tuli myös ensimmäinen kypärätempun tehnyt TPS-puolustaja yli 21 vuoteen, sillä edellisen kypärätempun tehnyt puolustaja Pasi Petriläinen teki kolme maalia joulukuussa 2002. Lindrothista tuli myös SM-liigahistorian ensimmäinen pelaaja, joka on tehnyt uransa neljä ensimmäistä liigamaalia samassa ottelussa. Hänestä tuli myös vasta toinen neljä maalia samassa ottelussa tehnyt puolustaja Tapio Levon (7. helmikuuta 1985) jälkeen. Pertti Ahokas valitsi Lindrothin ottelun Alumnien tähtien ykköstähdeksi. Hän pelasi TPS:ssä kaikkiaan 13 runkosarjaottelua tehopistein 5+8=13 ja yhdeksän playoff-ottelua tehden viisi syöttöpistettä. Kesäkuussa 2024 Lindroth teki seuran kanssa vuoden mittaisen jatkosopimuksen.
Lindroth onnistui kypärätempussa kauden 2024–2025 seitsemännellä kierroksella 25. syyskuuta 2024 Hämeenlinnan Pallokerhoa vastaan. Hän onnistui tempussa myös seuraavassa ottelussa 27. syyskuuta 2024 vieraissa Porin Ässiä vastaan, jolloin Lindrothista tuli SM-liigan historian ensimmäinen kahdessa peräkkäisessä ottelussa kypärätempun tehnyt puolustaja. Kaikista pelaajista 2000-luvulla kahdessa peräkkäisessä ottelussa kypärätempussa on onnistunut ainoastaan Jarno Kärki marraskuussa 2018.